b'\n_START_ARTICLE_\nLietuvos automobili\xc5\xb3 sporto federacija\n_START_SECTION_\nLASF\n_START_PARAGRAPH_\nLietuvos automobili\xc5\xb3 sporto federacija (LASF), \xc4\xafkurta 1990 metais Kaune, vienija automobili\xc5\xb3 sport\xc4\x85 propaguojan\xc4\x8dius ar remian\xc4\x8dius asmenis. \xc5\xa0iuo metu veikia 11 komitet\xc5\xb3, kuriuose sprend\xc5\xbeiami atskir\xc5\xb3 automobili\xc5\xb3 sporto \xc5\xa1ak\xc5\xb3 klausimai. LASF tikslas yra ne tik populiarinti saug\xc5\xb3 automobili\xc5\xb3 sport\xc4\x85, bet ir puosel\xc4\x97ti bei kelti bendr\xc4\x85 vairavimo kult\xc5\xabr\xc4\x85 Lietuvoje: nuo ma\xc5\xbeiausi\xc5\xb3 iki vyriausi\xc5\xb3 vairuotoj\xc5\xb3.\xc2\xa0\xc2\xa0\xc2\xa0\xc2\xa0\xc2\xa0\xc2\xa0\n_START_SECTION_\nIstorija\n_START_PARAGRAPH_\nPa\xc4\x8dios pirmosios automobili\xc5\xb3 sporto var\xc5\xbeybos Lietuvoje \xc4\xafvyko 1926 metais. Tai buvo 1 km distancijos sprinto rungtis kelyje Kaunas \xe2\x80\x93 Garliava.Lietuvos. Ta\xc4\x8diau sutartiniai laikoma, kad 1931 met\xc5\xb3 data geriausiai atspindi automobili\xc5\xb3 sporto prad\xc5\xbei\xc4\x85 Lietuvoje, nes tais metais liepos 24 dien\xc4\x85 \xc4\xafvyko pirmasis Respublikinio masto ralis \xe2\x80\x93 \xe2\x80\x9eAplink Lietuv\xc4\x85\xe2\x80\x9c. \xc5\xa0iose automobili\xc5\xb3 lenktyn\xc4\x97se startavo daug \xc5\xbeinom\xc5\xb3 Lietuvai \xc5\xbemoni\xc5\xb3. Var\xc5\xbeybas globojo bei priz\xc4\x85 nugal\xc4\x97tojui \xc4\xafsteig\xc4\x97 Lietuvos Respublikos prezidentas Antanas Smetona._NEWLINE_Pirmasis Lietuvos automobili\xc5\xb3 ralio \xc4\x8dempionatas \xc4\xafvyko 1960-aisiais metais. 1961 ir 1962 metais Lietuvoje prasid\xc4\x97jo ir \xc5\xbeiedin\xc4\x97s bei automobili\xc5\xb3 kroso var\xc5\xbeybos.\n_START_SECTION_\nLASF strukt\xc5\xabra\n_START_PARAGRAPH_\nLASF asociacija vienija automobili\xc5\xb3 sport\xc4\x85 propaguojan\xc4\x8dius ar remian\xc4\x8dius Lietuvos Respublikoje \xc4\xafregistruotus juridinius asmenis (nari\xc5\xb3 skai\xc4\x8dius svyruoja ties 50 nari\xc5\xb3 riba). Auk\xc5\xa1\xc4\x8diausias valdymo organas \xe2\x80\x93 visuotinis LASF nari\xc5\xb3 suva\xc5\xbeiavimas. Suva\xc5\xbeiavimas renka LASF Prezident\xc4\x85 (\xc5\xa1iuo metu LASF prezidentas Saulius Girdauskas) ir LASF Taryb\xc4\x85 (Tarybos nariai dirba visuomeniniais pagrindais). Kiekvienas Tarybos narys suformuoja darbin\xc4\x99 grup\xc4\x99 (komitet\xc4\x85) ir kuruoja atskir\xc4\x85 sfer\xc4\x85: ral\xc4\xaf, kros\xc4\x85, \xc5\xbeied\xc4\x85, rali-kros\xc4\x85, 4\xc3\x974, drag\xc4\x85, drift\xc4\x85, kitas \xc5\xa1akas (kaln\xc5\xb3, slalomo lenktynes), var\xc5\xbeyb\xc5\xb3 saug\xc4\x85, techninius reikalavimus, teis\xc4\x97j\xc5\xb3 ir sporto senjor\xc5\xb3 veikl\xc4\x85.\n_START_SECTION_\nLASF veikla\n_START_PARAGRAPH_\nPrograminis LASF tikslas \xe2\x80\x93 vienyti savo narius ir vystyti automobili\xc5\xb3 sport\xc4\x85 Lietuvoje. Pastar\xc4\x85j\xc4\x85 veikl\xc4\x85 galima i\xc5\xa1skirstyti \xc4\xaf atskiras praktin\xc4\x97s veiklos sferas:_NEWLINE_Automobili\xc5\xb3 sport\xc4\x85 reglamentuojan\xc4\x8di\xc5\xb3 normatyvini\xc5\xb3 dokument\xc5\xb3 leidimas. Pagrindinis j\xc5\xb3 \xe2\x80\x93  Lietuvos automobili\xc5\xb3 sporto kodeksas. Be to, kiekvienas komitetas kasmet nustato savo kuruojamos sporto \xc5\xa1akos reglament\xc4\x85. Juos galima rasti LASF svetain\xc4\x97je._NEWLINE_Lietuvos Respublikos automobili\xc5\xb3 sporto \xc4\x8dempionat\xc5\xb3 pravedimas ir \xc4\x8dempion\xc5\xb3 vard\xc5\xb3 teikimas. Vykdomi automobili\xc5\xb3 ralio, ralio sprinto, kroso, \xc5\xbeiedo, ilg\xc5\xb3 distancij\xc5\xb3 \xc5\xbeiedini\xc5\xb3 lenktyni\xc5\xb3 rali-kroso, slalomo, drago, greituminio slalomo ir kaln\xc5\xb3 lenktyni\xc5\xb3 bei slalomo \xc4\x8dempionatai, 4X4 LASF Taur\xc4\x97s var\xc5\xbeybos, kroso ir mini \xc5\xbeiedini\xc5\xb3 lenktyni\xc5\xb3 pirmenyb\xc4\x97s. Be \xc4\x8dempionat\xc5\xb3 etap\xc5\xb3 LASF reglamentuoja vir\xc5\xa1 50 \xc4\xafvairaus pob\xc5\xabd\xc5\xbeio var\xc5\xbeyb\xc5\xb3, kurios derinamos su atskir\xc5\xb3 \xc5\xa1ak\xc5\xb3 komitetais ir priskiriamos prie \xe2\x80\x9eC\xe2\x80\x9c lygos var\xc5\xbeyb\xc5\xb3._NEWLINE_Normatyv\xc5\xb3 nustatymas sportininkams ir organizatoriams. Pavyzd\xc5\xbeiui, dar gerokai prie\xc5\xa1 var\xc5\xbeybas organizatoriai pagal LASF SVO komiteto pateiktas rekomendacijas (reglament\xc4\x85 ir priedus) sudarin\xc4\x97ja saugumo planus, juose i\xc5\xa1 anksto numatomo saugum\xc4\x85 u\xc5\xbetikrinan\xc4\x8dias priemones, atsakingus asmenis, ir t. t._NEWLINE_Santyki\xc5\xb3 ir bendradarbiavimo su kitomis organizacijomis u\xc5\xbetikrinimas. Viena j\xc5\xb3 - Tarptautin\xc4\x97 automobili\xc5\xb3 federacija (FIA), kuri 1994 metais pri\xc4\x97m\xc4\x97 LASF \xc4\xaf savo narius ir pripa\xc5\xbeino LASF kaip vienintel\xc4\x99 automobili\xc5\xb3 sporto vald\xc5\xbei\xc4\x85 Lietuvoje. Glaud\xc5\xbeiausias bendradarbiavimas vyksta su kaimynin\xc4\x97mis \xc5\xa1alimis.To rezultatai: \xc5\xa0iaur\xc4\x97s Europos zonos \xc5\xa1ali\xc5\xb3 \xc4\x8dempionatas, bendros rali-kroso var\xc5\xbeybos su Lenkijos federacija ir bendro ralio \xc4\x8dempionato var\xc5\xbeybos su Latvijos federacija._NEWLINE_Nuo 2011 m. LASF vadovyb\xc4\x97 glaud\xc5\xbeiai bendradarbiauja su FIA atstovais, Lenkijos ir Latvijos federacijomis, kartu pravedamos bendros ralio, kroso bei rali-kroso\xc2\xa0 etapus. \xc2\xa02014 m. Lietuvoje ir Lenkijoje vyko bendras Pasaulio ralio \xc4\x8dempionato (WRC) etapas.\xc2\xa0\xc2\xa0\xc2\xa0'